text: Mindretal truer med retssag
  01 december 2010 kl. 20.09
  Skolebesparelserne i Sydslesvig kan ende med en retssag ved den slesvig-holstenske forfatningsdomstol.
  Det var et af hovedbudskaberne på mindretallets stormøde om ligestilling mandag aften på Duborg-Skolen, som havde samlet omkring 300 deltagere.
  - Hvis Kiel-regeringens finanslov ender med at blive vedtaget, må vi overveje at gå rettens vej, sagde Flemming Meyer ifølge Flensborg Avis. Flemming Meyer er formand for Sydslesvigsk Vælgerforening (SSW).
  Det danske mindretal i Sydslesvig har i flere måneder kæmper mod, at tilskuddet til de danske skoler nedskæres med 15 procent i forhold til tilskuddene til de tyske skoler.
  - Vi helmer ikke, før fuld ligestilling er en realitet, sagde formanden for Det sydslesvigske Samråd, Dieter Paul Küssner.
  Foruden delstatsregeringens sparekrav over for de danske skoler kæmper Dansk Skoleforening for Sydslesvig også med amterne, som vil skære i tilskuddene til elevkørsel. Formanden for Skoleforeningen er endnu ikke klar over de mulige konsekvenser af det.
  - Alle mulige konsekvenser af besparelserne skal tænkes grundigt igennem, sagde Per Gildberg til Flensborg Avis.
  